Eliud Kipchoge

Eliud Kipchoge (Kapsisiywa, Kenia, 1984ko azaroaren 5a) keniar iraupen luzeko lasterkari bat da. 2022ko Berlingo maratoian ordurarteko munduko maratoi errekorra apurtu zuen, lasterketa 2:01:09 denborarekin amaituz. 2019ko urriaren 12an Vienan zirkuitu berezi batean ibilbidea 1:59:40.2 denboran egitea lortu zuen, bi ordutik behera lortutako marka bakarra. Ez da ordea denbora ofizialtzat hartzen.

Udako Olinpiar Jokoetan urrezko domina birritan irabazi du, 2016an Rio de Janeiron eta 2021ean Tokion. Horretaz gain World Marathon Majors multzoko maratoietan 11 garaipen eskuratu ditu, hauetatik bost Berlinen eta lau Londresen.

Biografia 
1984an jaio zen Kenyan. Lau anai-arreba dira eta ez zuen aita ezagutu. Eskolara joateko hiru kilometro egin behar zituen egunero. Krosean lehiatzen hasi zen eta 2002an gazte mailako munduko txapelketan bosgarren egin zuen, Dublinen.

5.000 metroko korrikalaria 
2003an 5.000 metrotako gazte mailako munduko errekorra ezarri zuen, 12:51.61 denbora eginez. Errekor horrek 9 urte iraun zituen. Urte berean Parisen jokaturiko munduko txapelketa irabazi zuen eta 2004an Atenasko Olinpiar Jokoetan brontzezko domina eskuratu zuen. 2008an zilarrezkoa kolkoratu zuen Pekingo Olinpiar Jokoetan.

Maratoilaria 
2012an egin zuen aurreneko maratoi-erdia Lillen (Frantzian) eta 2013an Hanburgon jokatu zuen aurreneko maratoia eta 2:05:30 denborarekin Hanburgoko errekorra ezarri zuen. Lehenengo Word Major Maratoia ere urte hartakoa du, Berlingoa, eta bigarren egin zuen 2:04:05 denborarekin.

2014an Chicagoko maratoia irabazi zuen, World Majorretan lehenengoa, eta ordutik urtero nagusitu da gutxienez maratoi batean. Launa garaipen ditu Londresen eta Berlinen, azken honetan gainera munduko errekorra ezarri zuen 2022an. 2016an Rioko Olinpiar Jokoetan txapelduna izan zen eta 2021ean Tokion ere garailea izan zen.

2022ko irailaren 25ean Berlingo maratoian munduko errekor berria ezarri zuen, 2:01:09 denbora eginez. Aurreko errekorra ere berak egina zuen 2018ko Berlingo maratoian.

Palmaresa

Txapelketak

World Major maratoiak 

¹ 2021eko Tokioko maratoia 2022an jokatu zen COVID-19 pandemiak eragindako atzerapenagatik.
 (MR) Munduko errekorra

World Marathon Majors Series 
Denboraldi bateko maratoietan egindako postuekin erabakitzen da maratoien txapelduna eta Eliud Kipchoge bost aldiz izan da txapelduna:
 2015-16
 2016-17
 2017-18
 2018-19
 2022

Erreferentziak

Kanpo estekak 

Maratoilariak
Kenyako atletak
Olinpiar Jokoetako dominadunak atletismoan
2016ko Udako Olinpiar Jokoetako atletak
2016ko Udako Olinpiar Jokoetako dominadunak
2004ko Udako Olinpiar Jokoetako dominadunak
2008ko Udako Olinpiar Jokoetako dominadunak
2008ko Udako Olinpiar Jokoetako atletak
2020ko Udako Olinpiar Jokoetako atletak
2020ko Udako Olinpiar Jokoetako dominadunak
2004ko Udako Olinpiar Jokoetako atletak